เคทีซีเร่งปั๊มยอดตจว.
ตั้งเป้าปีหน้ากระตุ้นใช้จ่ายโต15%จับ14จ.ดาวเด่นหลังกรุงเทพฯอิ่มตัว
1 ต.ค. 2557

ตั้งเป้าปีหน้ากระตุ้นใช้จ่ายโต15%จับ14จ.ดาวเด่นหลังกรุงเทพฯอิ่มตัว
เคทีซีรุกต่างจังหวัดเร่งปั๊มยอดใช้จ่ายและบัตรใหม่ ปีหน้าตั้งเป้าหมายโต 15% 
นายสุวัฒน์ เทพปรีชาสกุล ผู้อำนวยการธุรกิจบัตรเครดิต บริษัท บัตรกรุงไทย (เคทีซี) เปิดเผยว่า เคทีซีมีนโยบายที่จะรุกตลาดต่างจังหวัดมากขึ้น โดยตั้งเป้าหมายการเติบโตปีหน้าไว้ 15% ทั้งการเพิ่มการใช้จ่ายผ่านบัตรเครดิตเคทีซีและการเพิ่มยอดการออกบัตรใหม่ เนื่องจากปัจจุบันคนต่างจังหวัดมีศักยภาพการเติบโตสูงและยังมีการจับจ่ายใช้สอย แต่การถือบัตรเครดิตยังไม่มากเหมือนในกรุงเทพฯ ที่เริ่มถึงจุดอิ่มตัวแล้ว 
ทั้งนี้ ในช่วง 8 เดือนที่ผ่านมา (ม.คส.ค. 2557) การใช้จ่ายผ่านบัตรในกรุงเทพฯ และปริมณฑล เติบโตเพียง 3.3% ในขณะที่ต่างจังหวัดมีอัตราการเติบโต 8.3% 
นายสุวัฒน์ กล่าวว่า เคทีซีได้ทำการศึกษาพฤติกรรมการใช้จ่ายคนในต่างจังหวัดและได้คัดสรร 14 จังหวัด ที่เคทีซีจะทำการตลาดเชิงรุก ได้แก่ จ.เชียงใหม่ เชียงราย ลำปาง นครราชสีมา ขอนแก่น อุดรธานี อุบลราชธานี ชลบุรี ระยอง สงขลา ภูเก็ต สุราษฎร์ธานี ประจวบคีรีขันธ์ และเพชรบุรี เนื่องจากเป็นจังหวัดที่มีศักยภาพและมีอัตราการเติบโตสูง และมีความสำคัญด้านเศรษฐกิจการท่องเที่ยว รวมทั้งมีห้างสรรพสินค้าขยายไปเปิดให้บริการ
“แนวโน้มตลาดในต่างจังหวัดจะขยายตัวสูงมาก รวมทั้งมีห้างสรรพสินค้าหลายแห่งขยายสาขาไปต่างจังหวัด ขณะที่ผู้ประกอบการอสังหาริมทรัพย์เข้าไปลงทุนมากขึ้น จึงถือว่าเป็นโอกาสดีในการรุกตลาดต่างจังหวัด” นายสุวัฒน์ กล่าว
สำหรับการใช้จ่ายในกรุงเทพฯ นั้น เริ่มกลับมาดีขึ้น เนื่องจากลูกค้ามีความเชื่อมั่นมากขึ้น รวมทั้งในช่วงไตรมาสสุดท้ายจะเข้าสู่ไฮซีซั่น ห้างสรรพสินค้าจะมีการจัดทำโปรโมชั่นในช่วงปลายปี ทำให้กระตุ้นการจับจ่ายใช้สอยมากขึ้น
สำหรับฐานลูกค้าถือบัตรของเคทีซีในปัจจุบันมีประมาณ 1.7 ล้านบัตร ยอดการใช้จ่ายผ่านบัตร 1.2 แสนล้านบาท โดยต่างจังหวัดมียอดการใช้จ่ายประมาณ 20% หรือประมาณ 2.5 หมื่นล้านบาท ในขณะเดียวกันตั้งเป้าขยายสมาชิกบัตรใหม่ 4 แสนบัตร แต่ปัจจุบันสามารถทำได้ประมาณ 2 แสนบัตร โดยเชื่อว่าในไตรมาสสุดท้ายของปีนี้จะพยายามให้ถึงเป้าหมาย โดยเฉพาะการรุกไปในตลาดต่างจังหวัด 
ทั้งนี้ ล่าสุดบริษัทออกแคมเปญ “รูดทุกครั้ง...ได้ลุ้นทุกวันกว่า 10 ล้านคะแนนกับเคทีซี” โดยจับมือกับเซ็นทรัลพัฒนา (CPN) เพื่อทำโปรโมชั่นได้ส่วนลดสูงสุด 50%